Caroline (5) og Leia (8) funnet i live etter 44 timer i kald skog
Det var fredag ettermiddag Caroline og Leia Carrico spurte moren om de kunne gå en tur i Benbow Nord i California. Moren sa nei, men oppdaget litt senere, i 15-tiden at jentene var borte. Hun lette sammen med naboer og venner før politiet ble varslet i 18-tiden fredag kveld. Søndag formiddag ble jentene funnet, i et skogsområde rundt 23 kilometer fra hjemmet sitt. – Det gleder meg å fortelle at vi alle er vitner til et mirakel i dag. Caroline og Leia er funnet, sa sheriff Honsal på en pressekonferanse søndag. – Dette er absolutt et mirakel. Det er ulendt terreng og ekstreme omgivelser. At de var der ute i 44 timer er ganske utrolig, sier sheriffen. Han forteller at jentene hadde overlevelsestrening fra sin lokale 4H-forening, og at de tror det har medvirket til hvor godt de klarte seg. Søstrene var kalde og dehydrerte, men ellers i god behold da de ble funnet av frivillig brannsjef Delbert Crumley og brannkonstabel Abram Hill fra Piercy. Letemannskapene fant lørdag spor av jentenes gummistøvler, og emballasje fra müslibarer som de spiste. – Emballasjen ga oss en retning de hadde gått i, fra der de sist var sett og til det papiret lå, forteller sheriffbetjent Mike Fridley. Søndag svarte jentene da letemannskapene ropte på dem, og de fant de to tett sammen under en busk. De skal ha fått i seg vann fra blader og lyng. Søstrene fikk vann og varme klær av personene som fant dem. Søstrene har fortalt at de fulgte rådyrspor da de gikk seg vill, og bestemte seg for å bli der de var og vente på hjelp. Det var Fridley som ga jentenes mor beskjeden om at jentene var funnet i god behold. – Hun smeltet på telefonen, sier betjenten. Ifølge ABC News ble jentene funnet bare timer før en storm var ventet til området.
Redningsmannskapene fulgte spor fra støvler og müslibar-emballasje for å finne søstrene som hadde overlevelsestrening fra 4H.